ভারতের প্রধানমন্ত্রীর বিতর্কিত মন্তব্যে বাংলাদেশে ক্ষোভ প্রকাশ
তিনি আরও বলেন জামাতে ইসলামীর সদস্যরা পাকিস্তানের গোয়েন্দা সংগঠনের হাতের মুঠিতে আছে।.
সংবাদপত্রের সম্পাদকদের কাছে ভারতের প্রধানমন্ত্রী মানমোহান সিং যে বিতর্কিত মন্তব্য করেছেন এবং যে মন্তব্য তাঁর ওয়েব সাইটে দেওয়া হয়েছে তা প্রতিবেশি দেশ বাংলাদেশে ক্ষোভ ও হতাশার সঞ্চার করেছে। বাংলাদেশের পত্রিকায় শনিবার ওই মন্তব্য প্রকাশিত হয়। প্রধানমন্ত্রীর দফতর থেকে তার লিখিত ভাষণ থেকে সেটা যদিও পরে সরিয়ে নেওয়া হয়। বুধবার সম্পাদকদের সঙ্গে বৈঠকে মি সিং বলেন বাংলাদেশিরা খুবই ভারত বিরোধী এবং বাংলাদেশের ২৫ শতাংশ মানুষ বাংলাদেশের সর্ব বৃহত্ ইসলামপন্থী দল জামাতে ইসলামীর প্রতি অনুগত। তিনি আরও বলেন জামাতে ইসলামীর সদস্যরা পাকিস্তানের গোয়েন্দা সংগঠনের হাতের মুঠিতে আছে এবং তাই বাংলাদেশের রাজনৈতিক পরিস্থিতি যে কোন সময়ে পাল্টে যেতে পারে। বাংলাদেশের কয়েকজন কর্মকর্তা ওই দাবী প্রত্যাখ্যান করেছেন। বাংলাদেশের কৃষিমন্ত্রী মোতিয়া চৌধুরী বলেছেন মি সিং এর মন্তব্য তথ্য ভিত্তিক নয় এবং জামাতে ইসলামী গত নির্বাচনে মাত্র চার শতাংশ ভোট পেয়েছে। জামাতে ইসলামীও ওই অভিযোগ প্রত্যাখ্যান করেছে। তারা বলেছে ভারতের সঙ্গে সুসম্পর্ক রাখায় তারা বিশ্বাসী। প্রধানমন্ত্রী সিং এর দফতর থেকে বলা হয় ওই মন্তব্য ছিল “অফ দ্য রেকর্ড”। শুক্রবার প্রধানমন্ত্রীর ওয়েব সাইট থেকে ওই মন্তব্য মুছে ফেলা হয়।